Чемпионыгъэр кIэух джэгугъуэм ягъэIэпхъуэ
Щэбэт кIуам Бахъсэн щызэхуэза щIыпIэ «Автозапчасть»-мрэ «Тэрчымрэ» зэрытемыгъэкIуауэ зэбгъэдэкIыжащ. Иджы Къэбэрдей-Балъкъэрым футболымкIэ 2017 гъэм и чемпионыр щызэхэкIынур кIэух джэгугъуэращ.
Щэбэт кIуам Бахъсэн щызэIущIат мыгъэрей зэхьэзэхуэм топ нэхъыбэ дыдэ щыдэзыгъэкIа «Автозапчасть»-мрэ (130-рэ) нэхъыфI дыдэу зызыхъумэж (къыхудагъэкIар топ 19-щ) «Тэрчымрэ». Абыхэм хэт текIуэми чемпионыгъэр и Iэрылъхьэт. АрщхьэкIэ зэпэщIэувахэр я къарукIэ зэхуэдэу къыщIэкIащ икIи бжыгъэр къызэ-Iуамыхауэ джэгур иухащ. Псалъэм къыдэкIуэу къыхэдгъэщынщи, джылахъстэнейдэсхэр зыхэта зэIущIэр мы гъэм япэу зэрытемыгъэкIуауэ иухауэ аращ. Абы къыхэкIыу, хэт мы гъэм республикэм и чемпион хъунуми зэкIэ наIуэ хъуакъым. КIэух джэгугъуэращ а упщIэм и жэуапыр езытынур. АрщхьэкIэ фIэщщIыгъуейщ очкоитIкIэ япэ ища «Автозапчасть»-м дыщэр зыIэщIигъэкIыну икIи, хуэбгъэфащэ зэрыхъунумкIэ, гъунэгъу Къундетей къуажэм щэбэт къакIуэ ар щызыIэригъэхьэнущ.
«Тэрчым» и Iуэхур нэхъ гугъущ. Ар Псыкуэд щытекIуэкIэ зэфIэкIынукъым икIи пэплъэн хуейщ «Автозапчасть»-р щылъэпэрэпэнум.
Тхьэмахуэ ипэкIэ, зэрыхуэдгъэфэщауэ, Къэбэрдей-Балъкъэрым футболымкIэ и гуп нэхъыщхьэр зэрабгынэр нэхъ пасэу наIуэ хъуа «Бахъсэнымрэ» «Прохладнэмрэ» гъусэ яхуэхъуащ «Жулдуз»-р. Хьэсэнейдэсхэм я иужь-рей гугъэхэр къызэтра- къутащ иужьу я хьэщIа къэхъундэсхэм, хэгъэрейхэр бжыгъэшхуэ дыдэкIэ хагъащIэри.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и чемпионатым щекIуэкI зэхьэзэхуэм щэбэтымрэ тхьэмахуэмрэ щызэхэта зэIущIэхэм къарикIуа бжыгъэхэм: «Автозапчасть» (Бахъсэн) — «Тэрч» (Тэрч) — 0:0, «Псыкуэд» (Псыкуэд) — «Налшык» (Налшык) — 4:1, «Родник» (Псынэдахэ) — «Бедик» (Арщыдан) — 3:4, «Жулдуз» (Хьэсэней) — «Керт» (Къэхъун) — 2:7, «Бахъсэн» (Бахъсэн) — «Псыгуэнсу» (Псыгуэнсу) — 0:3, «ЛогоВАЗ» (Бабугент) — «ХьэтIохъущыкъуей», (ХьэтIохъущыкъуей) — 1:4. «Къундетей» (Шэджэм) — «Союз» (Сэрмакъ) — 1:5.
«Нарт» (Нарткъалэ) — «Прохладнэ» (Прохладнэ) зэIущIэхэр нэхъ иужьыIуэкIэ зэхэтащ.
Хьэтау Ислъам.
